Drie gevonnis vir moord op metrobeampte | Maroela Media
Drie mans is in die Palm Ridge-landdroshof tot 25 jaar tronkstraf elk gevonnis vir die moord op 'n metropolisiebeampte.
Hoofsupt. Wayne Minnaar, woordvoerder van die metropolisie, het gesê die mans, in hul laat 30's en vroeë 40's, is in hegtenis geneem nadat hulle metropolisiebeampte Gabri Fouche op 3 Oktober 2012 doodgeskiet het.
Die mans het 'n poskantoor in Florida, wes van Johannesburg, beroof en het teen Fouche se motorfiets vasgery toe hulle van die toneel gevlug het. 'n Skietgeveg het tussen die mans en Fouche uitgebreek. Fouche is in die bors geskiet en is op die toneel dood verklaar.
Volgens Minnaar is een van die beskuldigdes gewond en in hegtenis geneem. Die ander twee beskuldigdes het van die toneel gevlug maar is later in hegtenis geneem.